Fehnsymposiet

Fehnsymposiet var et  internasjonalt arkitektursymposium som ble arrangert årlig på Hamar i perioden 2005–2010. 

Oddvar Hemsøe var initiativtager til symposiet, som er blitt sammenlignet med Alvar Aalto-symposiet i Finland. På samme måte som det finske symposiet har navn etter den finske arkitekten Alvar Aalto, fikk det norske navn etter den norske arkitekten Sverre Fehn. Symposiet fant sted i Storhamarlåven, som regnes som Sverre Fehns hovedverk.

Målet for det norske symposiet var ikke helt  det samme som for det finske. Alvar Aalto-symposiet har som intensjon å vekke debatt om den moderne arkitekturens kunstneriske, sosiale og tekniske problemer. Styringsgruppen bak Fehnsymposiet hadde som intensjon å skape et møtested for arkitektur og industri:

Arkitektur- og designhøgskolen i Oslo (AHO) hadde det faglige ansvaret i de seks årene symposiet ble arrangert, og Hedmarksmuseet på Domkirkeodden i Hamar hadde vertskapsrollen. Fra og med 2007 var Hedmark og Oppland arkitektforening medarrangør. 

Symposiet utviklet seg raskt til et betydelig arkitekturseminar. Allerede første år var internasjonalt kjente arkitekter invitert som innledere, blant andre den prisbelønte australske arkitekten Glenn Murcutt. Programmene og omtalene viser at det også senere var flere kjente forelesere fra inn- og utland. 

Hvert av symposiene hadde et overordnet tema for foredrag og debatter: 

2005: Nyskapning i møtet mellom arkitektur og industri. 

2006: Christian Norberg-Schulz. Dette året ville arkitekten og arkitekturteoretikeren Norberg-Schulz ha fylt 80 år, og symposiet var viet drøfting av hans teorier, hans tanker om stedet og respekt for stedets ånd, «genius loci». 

2007: Jordbrukslandskapet endrer form: land, bygg og veg. Hva er balansen mellom bruk og vern, mellom nytte og estetikk?

2008: Landskap, både som rom for arkitektur og industri. 

2009. På dette årets arrangement presenterte regjeringen Stoltenberg, ved statssekretær Wegard Harsvik, for første gang sin nye handlingsplan for en norsk arkitekturpolitikk: arkitektur.nå. 
Sverre Fehn døde i februar dette året. Det ble holdt flere forelesninger om hans verk.

2010: Dette året ble symposiet begrenset til et dagsseminar. Dagsseminaret hadde karakter at en åpen byggfagdag, der både arkitekter og byggebransje deltok. Spørsmål som ble tatt opp, var «Hvorfor blir bygg som de blir?» og «Hvordan jobber arkitekter?» 

Symposiet er ikke blitt arrangert etter 2010.

Referanser

Kilder 
Brenden, Jo E. (26. august 2010) «Hamar i sentrum for arkitekt-Norge». I: Hamar Dagblad
Eielsen, Marte S. (11. mai 2006) «Hvert sted sin kunst». I: Klassekampen, s. 18
Larsen, Janike K. (2007) «Kulturlandskap på årets Fehn-symposium». I: Arkitektnytt, nr. 4, s. 12 
Lie, Turid E.A. (5. mai 2007) «Veg i vellinga». I: Hamar Arbeiderblad, HA Pluss
Løvlund, Bjørn-Frode (28. august 2009) «Arkitekturframtida pakket opp i Hamar». I: Hamar Arbeiderblad, s. 12
Mangset, Kari L. (2008) «Landskapsurbanisme i landskapet». I: Arkitektnytt, nr. 8, s. 42–43
N.N. (2006) «CNS på årets Fehn-symposium». I: Arkitektnytt, nr. 3, s. 40
Simensen, Liv (14. april 2005) «Fehn fronter Hamar». I: Hamar Arbeiderblad

Sverre Fehn
Arkitektur i Norge
Akademiske konferanser
Repeterende arrangementer etablert i 2005
Kultur i Hamar
Konferanser i Norge
Konferanser på 2000-tallet